نتيخابات رياسية د لميريكان 2024

النتيخابات الرياسية د لميريكان 2024 هيّ النتيخابات الرياسية نمرة 60 ف لميريكان، لي كاتّدار مرة كلّا 4 سنين. التصويت ديال الناخبين داز ف 5 نونبر 2024، و النتايج ديالها تعلنو النهار لي موراه، ب الرباح ديال دونالد طرامپ من لحيزب الجمهوري، ضد لمرشحة كامالا هاريس من لحيزب الديموقراطي، لي كانت نايبة الرئيس من 2021 تال لبدية د 2025.

ف اللول كان الرئيس دجو بايدن هوّ لي مرشح باش يعاود يتنتاخب على لحيزب الديموقراطي، ولايني بسباب لأداء ديالو الضعيف ف لمناضرة الرياسية د يونيو 2024، بزاف ولّاو خايفين بلي لعمر و لمشاكل الصحية ديالو ماغاديش يخليوه يكمّل مزيان، و ضغطو عليه باش يتنازل على الترشح. وخا رفض ف اللول، بايدن تخلى على الترشيح ف 21 يونيو، باش يكون تاني رئيس ميريكاني حالي كيدير هادشي من 1968، فاش ليندون دجونصون تنازل على الترشيح ل ولاية تانية. بايدن دعم النايبة د الرئيس كامالا هاريس باش تترشح على لحيزب الديموقراطي، و ولات لمرشحة الرسمية ف 5 غشت. هاريس ختارت تيم والتز، لعامل ديال ولاية مينيصوطا، باش يكون النايب ديالها.

دونالد طرامپ، لي كان سبق ليه كان رئيس د ميريكان، مابين 2017 و 2021، كان خسر قدام بايدن ف لإنتخابات الرياسية د ميريكان د 2020. ف الجمع لعام ديال لحيزب الجمهوري د 2024، تّختار مرشح على لحيزب معا النايب ديالو دجيمس ڤانس.

ف 6 نونبر 2024، تّعلن بلي طرامپ و ڤانس ربحو لإنتخابات، باش يكونو الرئيس نمرة 47 و نايب الرئيس نمرة 50 ديال لميريكان. و تلقّاو تهنئات من بزاف د السياسيين ف لعالم. غادي يبداو لمناصب ديالهم بشكل رسمي ف 20 يناير 2025.

 مصادر 


تصنيف:2024
تصنيف:سياسة د لميريكان